From: howdii@patty.gud.siemens.co.at (Wolfgang Howdii Howurek)
Subject: wienerisch dama redn
Date: Mon, 21 Dec 1992 13:41:29 GMT
Organization: SIEMENS Austria Corp., A-1100 Wien, Gudrunstr. 11
X-Newsreader: Tin 1.1 PL5

Griass eink, Haudi! 
Haudi so wia Audi, nua mit "H" wia Hawara. 
Na oissa, gfreid mi, dass des jeds scho a poa Leitln ibazukat haum, dass
de Oesdareicha mid de Deitschn ned so bes san, wia des vielleichd ausgschaud
hod. Im Brindsib geds do ums schmefian in da Mundoat, und mia is doch
wirgli wuaschd, ob ma da Harry auf "beldsisch" oda a aundara auf "frengisch"
schreibt, solaung ma a Gaude midanaunda haum, is doch do goa nigs dabei.
A blede Gschichd - wia da Osdbaunkuati sogt - wiads eascht daunn, waumma
uns nimma vaschdendign kennan, weul ana den aundan nimma vaschdeht, und mia
derwegn daun noch da Dintn redn miassatn, damid ma oschdopn, wos dar aundare
wuell. I find do haums olle rechd, da Berni und da Wido, undsoweida, loss
eich olle sche griassn.
I bin gfrogt woan, in ana briwatn Meil, wia des is, midn Hean Raedl vo
Radio Dsedeh, und i hob gsogt, i wer des oeffentlich voglean, damids daun
olle wissn. Oissa, den Hean Raedl, den gibds eigendli ned wiagli (oda doch?),
den schbueld ana, i waas gnau wer de is, oba waun i s varod, waas i ned ob
eam des rechd wad. No guad, daa Hea Raedl, aum Sundog nochmidog um viadl
noch ans, kummda auf Radio Dsedeh (CD International, 101.8 FM, im Raum Wien zu 
empfangen). Daunn vazoehlda vo eanan Schdaumdisch, bein Puehringa, bein Otto, 
eanan Wiatn.
Do san dabei: da Raedl soewa, oiso da Alfons Raedl, daun da Eisane, da
Korosids, sei Hawara, daun da oide Schmuds, da Alois, eana Hausmasda, daun
da Goeschdl Eanstl, eana Greissla, da Boecha Bepi, da Gaskassia (a botzn Roda),
daun da Leitna Helmud, da Helmi, da Bodemasda vom Deresienbod (dea hods mid
de Weiba, oiweu hoda a aundare Kods), und da Hea Regierungsrot Marschits,
dea oiweul midn Seidl, midn Biaweama, oda mid an Hefarl Dee dabeisist, und
foiweis kumman no voa de Gisi, de wos en Puehringa, en Otto, eanan Wiatn sei
Frau is, daun de Wudsi, en Raedl sei Oide, de Goeschdl Riki, en Goeschdl
Eanstl sei Frau, de Wilma, de wos en Boecha Bepi sei Frau is, und de
Martha, i glaub so hassts, en Regierungsrot Marschits sei Frau. Da Leitna
Helmud, da Helmi, da Bodemasda vom Deresienbod, hod hoid, wia gsogt, dauand
a aundare. Und von Eisanan, von Korosids, en Raedl sein Hawara, waas i nigs,
dass dea a Oide hod. Nau, und da Raedl darzoehlt hoid oiweul de indellentn
Gschichtn, wos do beim Puehringa, en Otto, eanan Wiatn, am Schdaummdisch
rennan. A bissl an Schbrochfoehla hoda hoit, da Hea Raedl, ea hod, wia ma
do sogt, a "Hoetchl", gmaand is a Hoeldsl, im Mund. Do head si daun a
"S" gnauso aun wia a "SCH", oba ned wia "SCH", sondan echa wia "CHL".
Des gehd ungefea a so: "Gruechi Raedl, Raedl cho wia Chaedl, nua mid "R", wi
wi wiwi Rudl." Na und des san hoid duat de Obagscheidn, voa oim da oide
"Chmudch", da Hausmasda. Maunchmoi wiads daun hoit en Regierungsrot "Marchitch"
zbled, daun funkta dazwischn, sunds reta jo ned so vuel.
Is des jeds so hoibwegs kloa, mitn Hean Raedl. Am Schlus sogta hoit ollaweul:
"Chanche braaf und chdoench nigch aun, weul chunchd kummd de Bolidchei", und
weul i jo ned wuel dass ana vo eich ins Hefn kummd, dsitia i aum Schlus
oiweul en Hean Raedl.
Na, Weinochdn is boid. Vadrogts eich, Leidln, es is jo nigs schens, waumma
dauand umanaundraffn duad. Do in dera Niusgroub schreibt e a so a wuelde
Duesn umanaund, dea schbukt Gifd und Goi, sowos deaf jo ned woa sei.
Do greift ma si in Schriat, wia da Hea Raedl maunchmoi sogt. Mia do in 
Wean haum gegn soichane Deppn a browates Gegnmittl: Ned amoi ignoarian.
Und duads ned dsvuel fressn, ibad Feiadeg, weul daun muass ma se e nua
auschbeibn, dengds draun, dass auf dera Woed a gaunza Massa Leid gibd, de
wos nigs zun Fressn haum. Vielleichd kunnt da ane oda da aundare a a bissl
wos Schbendn, fia an woidetign Dsweg, und waunna nua zun Ostbaunkuati sein
"Inlendarum schdod Auslendaraus"-Kondseat ged, weul des is jo eh fia an
guadn Dsweg. Na, braak, jeds hob i a Bredigt ghoidn, wiara Bfoara, hoehoe!
Na drodsdem, i winsch eich oin, da Karin, en Franzl, en Ulrich, en Harry,
en Berni, en Kurtl, en Wido, da Babara, meina Kollegin, - hoit eich oin, de wos
es des grod lests - wirkli schene Weihnochtn, und a guads neix Joa.

Na, des wads daunn fias heiriche Joa, i bin wieda im Jenna do, hod mi gfreit, - hoitaus - wos i no sogn wue: 
Sads sche braaf und schdoeds nigs aun, weul sunds kummd schdod en Kriskindl 
de Bolidsei, wia da Hea Raedl vo Radio Dsedeh gsogt hod. 
Griass eink, es sads meine Hawara, i wuensch eich wos!

Wolfgang "Haudi" Howurek   (For Our English Readers: Wolfgang "howdii" Howurek)

Newsgroups: soc.culture.german